
FORSLAG TIL EUROPA-PARLAMENTETS AFGØRELSE
om den foreslåede udnævnelse af João Leão til hvervet som medlem af Revisionsretten
(C9‑0397/2023 – 2023/0814(NLE))
(Høring)
Europa-Parlamentet,
–	der henviser til artikel 286, stk. 2, i traktaten om Den Europæiske Unions funktionsmåde, der danner grundlag for Rådets høring af Parlamentet (C9‑0397/2023),
–	der henviser til forretningsordenens artikel 129,
–	der henviser til betænkning fra Budgetkontroludvalget (A9‑0000/2023),
A.	der henviser til, at Rådet ved skrivelse af 25. oktober 2023 hørte Parlamentet om udnævnelsen af João Leão til medlem af Revisionsretten;
B.	der henviser til, at Europa-Parlamentets Budgetkontroludvalg derefter foretog en bedømmelse af João Leãos papirer, især på baggrund af de krav, der er fastsat i artikel 286, stk. 1, i traktaten om Den Europæiske Unions funktionsmåde; der endvidere henviser til, at udvalget i forbindelse med denne bedømmelse modtog et curriculum vitae fra João Leão samt dennes svar på det fremsendte spørgeskema;
C.	der henviser til, at udvalget den 29. november 2023 afholdt en høring med João Leão, som efter en indledende redegørelse besvarede spørgsmål fra udvalgets medlemmer;
1.	afgiver positiv/negativ udtalelse om Rådets forslag om udnævnelse af João Leão til medlem af Revisionsretten;
2.	pålægger sin formand at sende denne afgørelse til Rådet og til orientering til Revisionsretten samt til Den Europæiske Unions øvrige institutioner og medlemsstaternes revisionsinstitutioner.

[bookmark: _Toc152058347]BILAG 1: JOÃO LEÃOS CURRICULUM VITAE
JOÃO LEÃO

Nationalitet: portugisisk

Fødselsdato og -sted: 15. februar 1974, Lissabon, Portugal

BIOGRAFI

João Leão er i øjeblikket professor i økonomi og offentlige finanser og vicerektor ved ISCTE, Lissabons universitetsinstitut. Hans forskningsinteresser omfatter økonomisk regulering, offentlige finanser og makroøkonomi.
João Leão var Portugals finansminister fra 2020 til 2022 og statssekretær for budgetspørgsmål fra 2015 til 2020.
Fra 2010 til 2014 var han generaldirektør for Økonomiministeriets forskningskontor. Forinden var han professor i økonomi ved Lissabons universitetsinstitut og ved Nova School of Business and Economics.
João Leão har en ph.d. i økonomi fra Massachusetts Institute of Technology (MIT) i USA og en mastergrad og bachelorgrad i økonomi fra Nova School of Business and Economics.
Som led i sine opgaver som finansminister repræsenterede han Portugal som medlem af styrelsesrådet for den europæiske stabilitetsmekanisme, Den Europæiske Bank for Genopbygning og Udvikling, Den Europæiske Investeringsbank, Den Afrikanske Udviklingsbankgruppe, Den Asiatiske Udviklingsbank, Den Asiatiske Infrastrukturinvesteringsbank, Den Interamerikanske Udviklingsbank og Verdensbanken.
Han var desuden formand for Økofinrådet under det portugisiske formandskab for Rådet for Den Europæiske Union i 2021 og formand for styrelsesrådet i Den Europæiske Bank for Genopbygning og Udvikling fra 2021 til 2022.
UDDANNELSE
2008	Ph.d. i økonomi, Massachusetts Institute of Technology (MIT)
2003	Mastergrad i økonomi, Nova School of Business and Economics
1999	Bachelorgrad i økonomi, Nova School of Business and Economics
ERHVERVSERFARING
2022-nu	Professor i økonomi og offentlige finanser og vicerektor ved Lissabons universitetsinstitut
2020-2022	Finansminister 
2015-2020	Statssekretær for budgetspørgsmål
2014-2015, 2008-2010	Assisterende professor, instituttet for økonomi, Lissabons universitetsinstitut
2010-2014	Generaldirektør, Økonomiministeriets forskningskontor
2000-2008	Assistent, Lissabons universitetsinstitut
1999-2000	Underordnet undervisningsassistent i økonomi, Nova School of Business and Economics

ANDRE ERHVERSAKTIVITETER
2021-2022	Formand for styrelsesrådet i Den Europæiske Bank for Genopbygning og Udvikling
2020-2022	Medlem af styrelsesrådet, den europæiske stabilitetsmekanisme, Den Europæiske Bank for Genopbygning og Udvikling, Den Europæiske Investeringsbank, Den Afrikanske Udviklingsbank, Den Asiatiske Udviklingsbank, Den Asiatiske Infrastrukturinvesteringsbank, Den Interamerikanske Udviklingsbank og Verdensbanken
2021	Formand for Økofinrådet under det portugisiske formandskab for Rådet for Den Europæiske Union
2010-2014	Medlem af Det Økonomiske og Sociale Råd
2010-2014	Medlem af det øverste statistikråd
2010-2013	Medlem af det almindelige råd ved Lissabons universitetsinstitut
2009-2013	Ph.d.-programdirektør for økonomi ved Lissabons universitetsinstitut
2009-2010	Formand for det videnskabelige råd ved instituttet for økonomi ved Lissabons universitetsinstitut

Spørgeskema til kandidater til hvervet som medlem af Revisionsretten
Erhvervserfaring
1.	Angiv venligst Deres erhvervserfaring inden for offentlige finanser, enten i forbindelse med budgetplanlægning, gennemførelse/forvaltning af budgettet eller budgetkontrol/-revision.
Rammen for mit arbejdsliv har været den offentlige sektor og offentlige finanser. Jeg har varetaget relevante stillinger, hvor jeg havde ansvar for budgetplanlægning, budgetgennemførelse og budgetkontrol og -revision. Jeg har været Portugals finansminister og statssekretær for budgetspørgsmål og haft ledende stillinger i offentlige enheder, hvor jeg havde ansvar inden for disse områder, og derudover er jeg universitetsprofessor i økonomi og offentlige finanser. 
Som Portugals finansminister (2020-2022) havde jeg det endelige ansvar for udarbejdelsen af det portugisiske statsbudget. Dette involverede planlægning og forudsigelse af statsbudgettets udgifter og indtægter samt koordinering af de vigtigste foranstaltninger, der skulle opføres på budgettet. Jeg var også ansvarlig for fastsættelse af reglerne for udarbejdelse og gennemførelse af disse foranstaltninger. Derudover var jeg ansvarlig for den portugisiske stats finansielle planlægning på mellemlang sigt, for udarbejdelsen af stabilitetsprogrammet og for overholdelsen af EU's budgetregler. Det krævede et tæt samarbejde med interne kontakter og et samspil med EU- institutionerne i forbindelse med det europæiske semester.
I denne periode havde jeg det endelige ansvar i Portugal for gennemførelsen og forvaltningen af det portugisiske statsbudget og skulle sikre, at de fastsatte mål blev nået så effektivt som muligt. 
Som finansminister førte jeg tilsyn med Portugals revisionsmyndighed, generalinspektoratet for finanser (Inspeção Geral de Finanças – Autoridade de Auditoria, IGF), som er ansvarligt for de interne finans- og budgetrevisioner, samt revisionsmyndigheden for anvendelsen af EU-midler i Portugal. I denne stilling havde jeg ansvaret for at føre tilsyn med og godkende et stort antal overensstemmelsesrevisioner, finansielle revisioner og forvaltningsrevisioner foretaget af IGF. Jeg var også meget opmærksom på de revisioner, som blev foretaget af den portugisiske revisionsret, en uafhængig, ekstern revisionsmyndighed, og dens anbefalinger blev taget til efterretning, navnlig i forbindelse med statens økonomiske forvaltning, under udarbejdelsen af statsbudgettet og statens regnskab.
Jeg var statssekretær for budgetspørgsmål i Finansministeriet i perioden 2015-2020, hvor jeg var ansvarlig for udarbejdelsen af fem af Portugals statsbudgetter, herunder ydede støtte til udarbejdelsen af forskellige ministeriers budgetter, og spillede en central rolle i fastlæggelsen af ministeriernes og de centrale offentlige enheders budgettildelinger. 
Som statssekretær for budgetspørgsmål var jeg direkte ansvarlig for den overordnede forvaltning og gennemførelse af det portugisiske statsbudget. Dette omfattede ansvaret for at sikre, at de forskellige offentlige enheder holdt sig inden for deres budgetter. Jeg var under budgetgennemførelsen også ansvarlig for at forvalte styrkelsen og omfordelingen af budgettildelinger mellem ministerierne og offentlige agenturer inden for statsbudgettets juridiske begrænsninger. 
Efter den endelige gennemførelse af det enkelte budget var jeg også ansvarlig for at rapportere til og stod til ansvar over for landets parlament gennem udarbejdelsen af statens regnskab. Jeg var også ansvarlig for at overvåge gennemførelsen af budgettet året igennem og for at udarbejde månedlige rapporter om gennemførelsen af statsbudgettet. 
Desuden var jeg ansvarlig for gennemførelsen af en ambitiøs reform af forvaltningen af de offentlige finanser og for de ændringer af finansloven, som var nødvendige af hensyn til denne reforms gennemførelse. 
Som statssekretær for budgetspørgsmål førte jeg også tilsyn med IGF (den enhed, som har til opgave at foretage interne revisioner af den portugisiske stat) som led i revisionen og evalueringen af lovligheden og den formelle rigtighed af den offentlige administrations offentlige udgifter. Jeg var i den forbindelse ansvarlig for at analysere og godkende et meget stort antal revisioner, som IGF foretog af Portugals forskellige offentlige enheder.
I mine år i lederstillinger i finansministeriet, som finansminister og som statssekretær for budgetspørgsmål, udarbejdede og gennemførte jeg syv statsbudgetter. I det seneste årti var jeg således en af de primære embedsmænd i finansministeriet med ansvar for saneringen af de offentlige finanser i Portugal. I 2022 havde Portugal et budgetunderskud på blot 0,3 % af BNP, et af de laveste i Den Europæiske Union (EU). Portugal indtog i perioden 2015-2022 desuden en tredjeplads i EU med hensyn til nedbringelse af den offentlige gæld.
Som generaldirektør for Økonomiministeriets forskningskontor (2010-2014), den enhed, som er ansvarlig for Økonomiministeriets planlægning og strategi, havde jeg til opgave at bistå og overvåge udarbejdelsen af budgetterne for dette ministeriums enheder og for at fastsætte deres tilsvarende mål og målsætninger. Jeg havde også til opgave at bistå, overvåge og føre tilsyn med gennemførelsen af deres budgetter og for at støtte Økonomiministeriet på dette område. 
Som generaldirektør for forskningskontoret var jeg desuden ansvarlig for finansafdelingen, navnlig for udarbejdelsen og gennemførelsen af generaldirektoratets budget. Som vicerektor for et universitet (siden 2022) bistår jeg med udarbejdelsen af universitetets budget, og jeg er ansvarlig for at føre tilsyn med gennemførelsen af dets vigtigste investeringsprojekter.
Endelig har det centrale fokus i min karriere og akademiske forskning som professor i økonomi og offentlige finanser været at fremme effektiviteten i forbindelse med anvendelsen af offentlige midler og forvaltningen af de offentlige finanser.
 
2.	Hvad er de vigtigste resultater, De har opnået i Deres arbejdsliv?
Et af de vigtigste resultater i mit arbejdsliv har været mit bidrag til den meget positive udvikling i Portugals offentlige finanser i den periode, hvor jeg arbejdede i Finansministeriet (2015-2022) som Portugals finansminister og som statssekretær for budgetspørgsmål. Disse fremskridt var kulminationen på de bestræbelser og reformer, der er blevet gennemført i Portugal i det seneste årti. 
Som et resultat af dette arbejde opnåede Portugal i 2019 sit første budgetoverskud i de seneste 50 år. Efter pandemien, i 2021, var Portugal blandt de første europæiske lande, der igen havde et budgetunderskud på under 3 % af BNP, mens det i 2022 havde et budgetunderskud på blot 0,3 %, et af de laveste i EU. 
I perioden 2015-2022 indtog Portugal en andenplads i EU med hensyn til at nedbringe budgetunderskuddet og en tredjeplads med hensyn til at nedbringe den offentlige gæld (i % af BNP). I 2015, da jeg blev ansat i Finansministeriet, var Portugal stadig underlagt proceduren i forbindelse med uforholdsmæssigt store underskud og havde et budgetunderskud på 4,4 % trods den hidtidige indsats. I de seneste år er forvaltningen af de offentlige finanser i Portugal i vid udstrækning blevet rost af internationale institutioner såsom Kommissionen og IMF. I 2015 lå Portugals kreditvurdering i kategorien spekulation. Det har nu en kreditvurdering A, og Portugal hører i øjeblikket til i gruppen af EU-lande, der finansieres med de laveste renter på finansmarkederne. Denne meget positive udvikling i de offentlige finanser skete i en kontekst, hvor der blev opnået forbedringer i økonomien og beskæftigelsen parallelt med gennemførelsen af vigtige social- og miljøpolitikker og politikker til styrkelse af landets konkurrenceevne.
En anden milepæl i mit arbejdsliv var økonomi- og finansforvaltningen under pandemien. Som finansminister havde jeg ansvaret i regeringen for at forhandle, gennemføre og finansiere de vigtigste finansielle foranstaltninger til afhjælpning af konsekvenserne af pandemien under særdeles uvisse omstændigheder. På kort tid skulle nye ekstraordinære ordninger godkendes for at støtte familier og beskæftigelsen, og der skulle træffes foranstaltninger til støtte for virksomheder og til bevarelse af landets produktionskapacitet. Disse nye, vidtrækkende programmer omfattede foranstaltningen vedrørende "driftsbetinget arbejdsløshed" (der støttede en betydelig del af de ansatte i virksomhederne i de ramte sektorer), ekstraordinær støtte til arbejdsløse og selvstændige, omfattende ordninger til finansiering af virksomhedernes likviditet og særlig støtte til de hårdest ramte sektorer, herunder transport-, turist- og restaurationsbranchen. Dette program med foranstaltninger blev delvist finansieret af EU-instrumenter som SURE og REACT-EU.
Samtidig og i betragtning af alt dette arbejde var det nødvendigt at aktivere alle de tilsynsstrukturer og -procedurer, der krævedes for at sikre den finansielle gennemførelse af disse ordninger, af hensyn til den formelle rigtighed og den økonomiske effektivitet. 
Disse ekstraordinære offentlige politikker havde en meget positiv indvirkning på beskæftigelsen og på bevarelsen af den portugisiske økonomis produktionskapacitet. Selv om pandemien udløste det største fald i den økonomiske aktivitet siden Anden Verdenskrig, forblev beskæftigelsen i Portugal relativt stabil, og da pandemien var ovre i 2022 nåede beskæftigelsen sit højeste niveau nogensinde. Økonomien blev desuden hurtigt genoprettet i 2022, hvor BNP allerede lå 3,5 % over niveauet i 2019, året inden pandemien. Samtidig forbedredes de offentlige finanser hurtigt, og i 2022 var de næsten i balance med et budgetunderskud på blot 0,3 %, et af de laveste i EU. En forsvarlig forvaltning af de offentlige finanser under pandemien var en afgørende faktor. Der blev ikke tøvet med at yde betydelig støtte til virksomheder og familier, men der blev også taget hensyn til, at støtten skulle være målrettet (rettet mod de hårdest ramte) og være af midlertidig karakter, således at de offentlige finanser ved pandemiens afslutning hurtigt kunne genoprettes. 
3.	Hvilke erhvervserfaringer har De inden for internationale multikulturelle og flersprogede organisationer eller institutioner beliggende uden for Deres hjemland?
Jeg koordinerede Økofinrådet under det portugisiske formandskab for Rådet for Den Europæiske Union i første halvår af 2021. Som finansminister var jeg medlem af Økofinrådet og Eurogruppen, og jeg deltog i deres møder hver måned. Opgaverne som koordinator for Økofinrådet og som medlem af Økofinrådet og Eurogruppen involverede tæt og ofte multikulturel og bilateral kontakt med regeringer i forskellige europæiske lande og med EU-institutionerne, bl.a. Kommissionen og Europa-Parlamentet.
Jeg blev valgt som formand for styrelsesrådet i Den Europæiske Bank for Genopbygning og Udvikling (EBRD), mens jeg var portugisisk finansminister (2021-2022).
Jeg var som Portugals finansminister medlem af styrelsesrådet i internationale institutioner såsom den europæiske stabilitetsmekanisme, Den Europæiske Bank for Genopbygning og Udvikling, Den Europæiske Investeringsbank, Den Afrikanske Udviklingsbank, Den Asiatiske Udviklingsbank, Den Asiatiske Infrastrukturinvesteringsbank, Den Interamerikanske Udviklingsbank og Verdensbanken (2020-2022).
Som direktør for Økonomiministeriets forskningskontor havde jeg meget ofte kontakt med og møder i internationale institutioner såsom OECD, IMF, Verdensbanken og Kommissionen og deltog ligeledes i deres arbejdsgrupper.
Jeg afsluttede min ph.d. i økonomi og arbejdede ved Massachusetts Institute of Technology (MIT) i USA (2003-2008), et universitet med et stærkt internationalt fokus, hvor de fleste lektorer, forskere og studerende kommer fra alle steder i verden.
[bookmark: _Hlk150194218]4.	Er der blevet meddelt decharge for de forvaltningsopgaver, De tidligere har varetaget, hvis disse var omfattet af en sådan procedure?
Portugal har ikke en dechargeprocedure svarende til EU's. Inden for rammerne af mit ansvar i de syv år, hvor jeg arbejdede i Finansministeriet, og hvor jeg var ansvarlig for budgetgennemførelsen, meddelte det portugisiske parlamentet dog altid decharge ved at godkende statens regnskab.

5.	Hvilke af Deres tidligere stillinger skyldes politiske udnævnelser? 
Jeg blev udpeget som finansminister (2020-2022) og statssekretær for budgetspørgsmål (2015-2020) af Republikken Portugals præsident efter at være blevet udnævnt af premierministeren. Jeg varetog disse poster som løsgænger uden at tilhøre noget politisk parti.
Jeg blev udnævnt til direktør for Økonomiministeriets forskningskontor (2010-2013 og 2013-2014) og var rådgiver for statssekretæren for økonomi (2009-2010). 
6.	Hvad er de tre vigtigste beslutninger, som De har været med til at træffe i Deres karriere?
For det første var det som finansminister beslutningen vedrørende pakken af økonomiske og finansielle støtteforanstaltninger til håndtering af pandemien. I en meget vanskelig, ny og uvis situation skulle jeg forhandle og træffe afgørelse om programmet med foranstaltninger, der var altafgørende for at beskytte familier, fastholde beskæftigelsen og bevare virksomheder og den portugisiske økonomis produktionskapacitet under pandemien, og samtidig skulle jeg sikre, at de blev gennemført inden for rammerne for formel rigtighed og kontrol.
For det andet var der her tale om beslutninger vedrørende budgetmæssige og finansielle reformer og foranstaltninger, der skulle forbedre status for Portugals offentlige finanser, mens jeg i perioden 2015-2022 var finansminister og statssekretær for budgetspørgsmål. Denne række af foranstaltninger var afgørende for, at Portugal kunne forlade proceduren i forbindelse med uforholdsmæssigt store underskud, som landet havde været underlagt siden 2015, med et budgetunderskud på 4,4 %, som blev vendt til et budgetunderskud på blot 0,3 % i 2022, et af de laveste i EU, og kunne indtage en tredjeplads i EU i perioden 2015-2022 med hensyn til nedbringelse af den offentlige gæld.
Endelig og i løbet af årene som finansminister og statssekretær for budgetspørgsmål i en mindretalsregering spillede jeg i forbindelse med syv budgetter en central rolle i forhandlingerne om Portugals forslag til statsbudget og respektive foranstaltninger med henblik på at opnå tilslutning fra adskillige andre partier i det portugisiske parlament. Der var tale om vanskelige og meget vigtige beslutninger, eftersom godkendelsen af statsbudgettet og den deraf følgende politiske og økonomiske stabilitet afhang af dem. Samtidig var det afgørende at sikre, at den pakke med foranstaltninger, som var fastlagt i budgettet, var effektiv og virkningsfuld, og at dette ville bidrage til at forbedre Portugals offentlige finansers holdbarhed. 

[bookmark: _Hlk150181744]Uafhængighed
7.	I henhold til traktaten skal Revisionsrettens medlemmer udføre deres hverv i "fuldkommen uafhængighed". Hvordan vil De opfylde dette krav i forbindelse med udførelsen af Deres kommende hverv? 
Uafhængighed er en af de grundlæggende værdier, som bør være retningsgivende for arbejdet i Den Europæiske Revisionsret (Revisionsretten) som fastsat i traktaten og i Revisionsrettens adfærdskodeks.
Uafhængighed vil sige ikke at tage imod instrukser fra nogen regering eller fra nogen anden offentlig eller privat enhed. Det vil også sige at være fri for indflydelse, der kunne kompromittere eller opfattes som kompromitterende for udførelsen af hvervet som medlem af Revisionsretten.
Jeg varetager ikke noget politisk hverv, og jeg har heller ikke nogen andre aktiviteter eller virksomhedsinteresser, som kunne så tvivl om min uafhængighed.
Hvis jeg udnævnes til medlem af Revisionsretten, påtager jeg mig at udfylde mit mandat på en upartisk og uafhængig måde og lade mine faglige vurderinger bygge på empiriske beviser og objektive, relevante og troværdige oplysninger. 
Skulle jeg nogensinde under udførelsen af mit hverv stå i en potentiel interessekonflikt eller i en situation, der blot kunne opfattes som en interessekonflikt, jeg vil straks tage affære og anmode om en udtalelse fra Etikudvalget og Revisionsrettens formand. Jeg vil om nødvendigt trække mig fra den pågældende aktivitet i nøje overensstemmelse med adfærdskodeksen for medlemmer af Revisionsretten samt de etiske retningslinjer for medlemmerne.

Jeg har i hele mit arbejdsliv og i de forskellige roller, jeg har varetaget, været styret af principperne om uafhængighed, omhu og objektivitet. 

8.	Har De eller Deres nærmeste (forældre, søskende, ægtefælle/registreret partner, børn) forretningsmæssige eller økonomiske interesser eller andre forpligtelser, som kunne være uforenelige med Deres fremtidige hverv? 
Nej, hverken jeg selv eller mine nære slægtninge har aktier eller andre interesser, som kan kollidere med mine opgaver som medlem af Den Europæiske Revisionsret.

9.	Vil De fremlægge alle Deres finansielle og øvrige interesser for Revisionsrettens formand og offentliggøre dem? 
Ja, jeg er villig til at fremlægge alle mine finansielle og øvrige interesser og offentliggøre dem. Som følge af de offentlige hverv, jeg tidligere har varetaget, har det været muligt at undersøge mine finansielle interesser siden 2010.
 
10.	Er De involveret i nogen verserende retssager? I bekræftende fald bedes De redegøre nærmere herfor. 
Nej, det er jeg ikke.

11.	Har De et politisk hverv eller et politisk mandat? Hvis ja, på hvilket niveau? Har De varetaget et politisk hverv inden for de seneste 18 måneder? I bekræftende fald bedes De redegøre nærmere herfor.
Nej, jeg har i øjeblikket ikke et politisk hverv eller et politisk mandat, og jeg har ikke varetaget et politisk hverv inden for de seneste 18 måneder. Desuden har jeg aldrig tilhørt et politisk parti. De offentlige hverv, som jeg tidligere har varetaget, har altid været som løsgænger.

12.	Er De indstillet på at træde tilbage fra en post, De er valgt til, eller at opgive et hverv, som indebærer forpligtelser i et politisk parti, hvis De udnævnes til medlem af Revisionsretten?
 Som nævnt i mit svar på spørgsmål 11 varetager jeg i øjeblikket ikke en post, som jeg er valgt til, eller nogen partipolitisk post, og jeg agter ikke at melde mig ind i et politisk parti. 

[bookmark: _Hlk150176758]13.	Hvordan vil De behandle tilfælde af alvorlige uregelmæssigheder eller endog svig og/eller korruptionssager, der involverer personer fra Deres hjemland?
 
Alle tilfælde af uregelmæssigheder eller svig skal behandles på nøjagtig samme måde, uanset medlemsstat. Jeg mener, at svig og korruption er fuldstændig uacceptabelt og er fortaler for en nultolerancepolitik på det område.
Hvis en mistanke om svig eller korruption blev konstateret i revisionsarbejdet, ville den straks blive videresendt til OLAF eller EPPO, alt efter hvad der er relevant, i fuld overensstemmelse med Revisionsrettens procedurer. I et sådant tilfælde ville jeg fuldt ud støtte revisionsholdene og samarbejde med Revisionsrettens juridiske tjeneste og formanden.

Varetagelse af hvervet
14.	Hvad er efter Deres opfattelse de vigtigste kendetegn ved en forsvarlig økonomisk forvaltningskultur i en offentlig tjeneste? Hvordan kan Revisionsretten være med til at styrke den?
En forsvarlig økonomisk forvaltning er afgørende for at sikre, at offentlige politikker og beslutninger skaber det største udbytte for borgerne og bidrager til at opbygge borgernes tillid til offentlige institutioner.
En forsvarlig økonomisk forvaltning skal sikre en forsvarlig økonomisk og finansiel præstation, der overholder principperne om sparsommelighed, produktivitet og effektivitet. Den skal således sikre, at offentlige midler anvendes effektivt ved at garantere det bedst mulige forhold mellem de anvendte midler og opfyldelsen af målsætninger, og skal fremme effektivitet, med andre ord evnen til at opfylde de fastsatte målsætninger. 
Foranstaltningernes og programmernes målsætninger skal fastsættes på forhånd og på grundlag af en informeret beslutning vedrørende deres omkostninger og udbytte. Fremskridt med opfyldelsen af målsætningerne skal overvåges på grundlag af passende indikatorer. Som fastsat i finansforordningens artikel 33 skal målsætningerne være specifikke, målelige, realiserbare, relevante og tidsbestemte. Der skal være den største gennemsigtighed i gennemførelsen af budgettet og dets programmer. Der skal regelmæssigt aflægges rapport om dets gennemførelse til Europa-Parlamentet og Rådet. En forsvarlig økonomisk forvaltningskultur skal sikre, at oplysninger og data er let tilgængelige og forståelige, for at give mulighed for passende demokratisk kontrol. 
Der skal etableres robuste mekanismer for intern kontrol for at kunne foretage en passende risikovurdering og for at garantere kvaliteten og nøjagtigheden af de indberettede oplysninger, den formelle rigtighed og lovligheden af de afholdte udgifter samt produktiviteten og effektiviteten i forbindelse med anvendelsen af offentlige midler.
 Forsvarlig anvendelse af informationsteknologi er afgørende for at forbedre den finansielle forvaltning og interne kontrolsystemer. 
Den Europæiske Revisionsret (Revisionsretten) spiller en central rolle i at fremme princippet om forsvarlig forvaltning af de offentlige finanser. Det er Revisionsrettens opgave at foretage revisioner og udarbejde rapporter for at vurdere kvaliteten af forvaltningen af de offentlige finanser, dvs. hvorvidt den overholder principperne om sparsommelighed, produktivitet og effektivitet, samt udgifternes lovlighed og formelle rigtighed. Revisionsretten bidrager således til større gennemsigtighed og ansvarlighed fra beslutningstagernes side og til en forsvarlig offentlig finansiel forvaltning. Revisionsrettens arbejde giver på forhånd offentlige enheder et stærkt incitament til at fremme en forsvarlig finansiel forvaltning, da de ved, at Revisionsretten, EU's uafhængige eksterne revisor, vil foretage en omhyggelig og gennemsigtig vurdering af dem. Revisionsrettens revisioner bidrager desuden til at konstatere mangler og finde områder, hvor den økonomiske forvaltning skal forbedres, og fremsætte anbefalinger til, hvordan det kan gøres. Beslutningstagerne kan derefter anvende dem til at forbedre forvaltningen af de offentlige finanser. Det er vigtigt ikke kun at fremhæve mangler, men også god praksis til efterfølgelse. 
For at Revisionsrettens anbefalinger kan have gennemslagskraft, er det vigtigt, at de fremsættes på en klar og præcis måde, og at der efterfølgende følges op for at vurdere, om de efterleves. Revisionsrettens revisionsarbejde vil desuden have større gennemslagskraft, hvis det udføres rettidigt og således kan anvendes af beslutningstagere og offentligt ansatte, og hvis der er et godt samarbejde med Europa-Parlamentet, navnlig Europa-Parlamentets Budgetkontroludvalg (CONT), så det i sit arbejde med at føre tilsyn med EU's budget kan trække på de oplysninger, som Revisionsretten har frembragt.

15.	I henhold til traktaten skal Revisionsretten bistå Europa-Parlamentet ved udøvelsen af dets kontrolbeføjelser i forbindelse med gennemførelsen af budgettet. Hvordan vil De forbedre samarbejdet mellem Revisionsretten og Europa-Parlamentet yderligere (navnlig dets Budgetkontroludvalg) med henblik på både at styrke det offentlige tilsyn med de generelle udgifter og sikre mest valuta for pengene?
Europa-Parlamentet spiller en afgørende rolle i tilsynet og kontrollen med gennemførelsen af EU's budget og sikrer, at udgifterne anvendes i overensstemmelse med loven og på den mest effektive og virkningsfulde måde med henblik på at forbedre EU-borgernes liv. 
En af Revisionsrettens vigtigste opgaver er at bistå Europa-Parlamentet ved udøvelsen af dets kontrolbeføjelser med hensyn til gennemførelsen af budgettet, jf. traktatens artikel 287. Europa-Parlamentet og navnlig Budgetkontroludvalget bør derfor være Revisionsrettens tætteste partner, og alt bør sættes ind på at forbedre det effektive samarbejde mellem disse institutioner.
Det er Revisionsrettens opgave at forelægge alle de oplysninger og data, som er relevante for Europa-Parlamentets arbejde. Der bør være en vedvarende og intens kommunikationskanal mellem Revisionsretten og Europa-Parlamentet i form af formel og uformel kontakt, herunder regelmæssige møder mellem medlemmerne af Revisionsretten og Budgetkontroludvalget og deres hold, for at give mulighed for at udveksle oplysninger, synspunkter og prioriteter. Det vil sætte Revisionsretten i stand til at få en bedre forståelse af Europa-Parlamentets behov og af, hvordan de bedst imødekommes. 
Revisionsrettens rapportering til Europa-Parlamentet bør styrkes. I forbindelse med udarbejdelsen af Revisionsrettens arbejdsprogram er det afgørende, at Europa-Parlamentets idéer og bekymringer tages i betragtning, for at afspejle dets prioriteter, og for at revisionsemner på den måde kan blive foreslået. Dette samspil mellem Revisionsretten og Europa-Parlamentet er afgørende for udvælgelsen af de vigtigste og mest relevante og virkningsfulde emner. Med henblik på at styrke tilsynet med, at der opnås valuta for pengene på udgiftsområdet, er det også vigtigt at øge antallet af særlige beretninger og særberetninger på områder med øget risiko og med stor økonomisk og finansiel indvirkning. 
Revisionsrettens rapporter og udtalelser skal desuden forelægges rettidigt og samtidig med dechargeprocessen og lovgivningsprocessen, så de kan være så relevante som muligt for beslutningsprocessen. Revisionsretten bør således tilstræbe at være proaktiv og følge den lovgivningsmæssige dagsordenen, så den kan være parat til at reagere hurtigt efter anmodning.

16.	Hvilken merværdi mener De, at forvaltningsrevisioner tilfører, og hvordan bør resultaterne heraf indarbejdes i forvaltningsprocedurerne?
Forvaltningsrevisioner er en central del af revisionsarbejdet. De supplerer de finansielle revisioner og overensstemmelsesrevisionerne og har i de senere år fået stadig større betydning. 

Offentlige midler er som bekendt altid begrænsede, så vi skal sikre, at midlerne anvendes på den bedst mulige måde til gavn for EU og EU-borgerne. I forvaltningsrevisioner vurderes specifikt sparsommelighed, produktivitet og effektivitet i forbindelse med anvendelsen af offentlige midler, og det er vigtigt at vurdere ikke kun produktiviteten, dvs. om de fastsatte målsætninger er blevet opfyldt, men også effektiviteten, dvs. om de skabte fordele er opnået ved de lavest mulige omkostninger, eller om det havde været muligt med de samme omkostninger at sikre borgerne større fordele.
Forvaltningsrevisioner har stor merværdi og har en meget positiv indvirkning på samfundet. De er med til at forbedre offentlige politikker og beslutninger og gøre dem mere produktive og effektive og bidrager således til EU-borgernes trivsel.
I forbindelse med mine opgaver i Finansministeriet var et af de primære aspekter, der motiverede mig, at bidrage til at gøre den portugisiske stat og dens offentlige politikker mere produktive og effektive. Som finansminister og inden da som statssekretær for budgetspørgsmål var min prioritet at vurdere den potentielle produktivitet og effektivitet og alle de foranstaltninger, som blev foreslået af de forskellige ministerier, og som havde en økonomisk og finansiel indvirkning. Jeg sørgede også for, at der blev foretaget ændringer af allerede indførte foranstaltninger for at forbedre deres effektivitet. Det var i den forbindelse yderst nyttigt og ofte afgørende at have adgang til forvaltningsrevisioner eller andre forvaltningsanalyser, som grundigt og objektivt vurderede eksisterende programmers eller foranstaltningers produktivitet og effektivitet, og som indeholdt klare og gennemførlige forslag til ændringer, der kunne forbedre deres effektivitet og produktivitet. 
Som direktør for Økonomiministeriets forskningskontor var en af mine primære opgaver at vurdere effektiviteten og produktiviteten af de vigtigste foranstaltninger i Økonomiministeriet, hvor jeg ofte anvendte forvaltningsrevisioner sammen med andre analyser og datakilder. Som professor i økonomi og offentlige finanser har effektivitetsfremme i forbindelse med anvendelsen af offentlige midler desuden altid været et centralt fokus i min akademiske karriere og videnskabelige forskning.
Det er min opfattelse, at forvaltningsrevisioner gennem vurdering af sparsommelighed, produktivitet og effektivitet således yder et meget betydeligt bidrag til at forbedre udformningen af offentlige politikker og til at hjælpe beslutningstagere og embedsfolk med at træffe mere informerede beslutninger vedrørende tildelingen af offentlige midler. Derudover kan forvaltningsrevisioner indeholde specifikke anbefalinger til, hvordan forvaltningen af programmer og foranstaltninger kan forbedres. Endelig er forvaltningsrevisioner med til at øge gennemsigtigheden med hensyn til produktiviteten og effektiviteten i anvendelsen af offentlige midler. Forvaltningsrevisioner bidrager derfor til at holde beslutningstagere og offentligt ansatte ansvarlige og til at skabe en kontekst, der er mere gunstig for indførelsen af reformer og ændringer, som forbedrer offentlige politikker og programmer.

17.	Hvordan kan samarbejdet mellem Revisionsretten, de nationale revisionsorganer og Europa-Parlamentet (Budgetkontroludvalget) om revisionen af EU's budget forbedres?
Alle tre institutioner har et fælles mål om at bidrage til en forsvarlig forvaltning af de offentlige finanser og til en produktiv og effektiv udnyttelse af de offentlige midler. En styrkelse af samarbejdet mellem disse enheder er derfor afgørende for at forbedre effektiviteten af revisionen af EU's budget.
Som jeg nævnte i mit svar på spørgsmål 15 bør Europa-Parlamentet og navnlig Budgetkontroludvalget være Revisionsrettens tætteste partner i gennemførelsen at dens mandat og være dens vigtigste interessent. Samarbejdet mellem disse enheder bør fortsat styrkes og forbedres. Det er derfor afgørende at sikre, at der er en tæt og regelmæssig kommunikation mellem begge enheder, herunder formelle og uformelle møder, mellem medlemmerne af Budgetkontroludvalget og medlemmerne af Revisionsretten. Det vil sætte Revisionsretten i stand til at udarbejde beretninger og fremlægge oplysninger, der på bedste vis afspejler Budgetkontroludvalgets behov og prioriteter. En styrkelse af kommunikationen og udvekslingen af idéer vil gøre det lettere for Revisionsretten at indarbejde de emner, som anses for at være mest relevante og have størst indvirkning, i sin dagsorden for revisionsarbejdet. For at disse oplysninger kan være nyttige i Europa-Parlamentets beslutningsproces, er det desuden vigtigt, at de fremlægges rettidigt.
Jeg mener, at det er meget vigtigt fortsat at styrke samarbejdet mellem Revisionsretten og EU's øverste revisionsmyndigheder. Vigtige EU-politikker, som tegner sig for ca. 70 % af EU's budget, udformes på et fælles grundlag sammen med medlemsstaterne. Det betyder, at de øverste revisionsmyndigheder og medlemsstaternes øvrige revisionsorganer spiller en afgørende rolle i revisionen af anvendelsen af EU-midler på nationalt plan.
Bilateralt samarbejde mellem Revisionsretten og de øverste revisionsmyndigheder bør uddybes ved at styrke fælles revisioner. Dette samarbejde bør desuden også styrkes gennem instrumenter såsom kurser, udvekslingsprogrammer for revisorer og fagfællebedømmelser af Revisionsretten, som foretages af andre øvre revisionsmyndigheder. Et godt eksempel var fagfællesbedømmelsen af gennemførelsen af Revisionsrettens strategi for 2018-2020 foretaget af andre øvre revisionsmyndigheder.
På multilateralt niveau er det også vigtigt at styrke betydningen af EU's kontaktudvalg for de øverste revisionsmyndigheder samt af EUROSAI og INTOSAI. Det kunne bidrage til at afstemme perspektiverne for de mest relevante emner, der skal revideres. Et styrket samarbejde mellem de øverste revisionsmyndigheder samt informationsudveksling er afgørende for at undgå dobbeltarbejde og for at optimere ressourcerne gennem fælles revisioner. Det er derfor vigtigt, at revisionsmetoden og fortolkningen af reglerne harmoniseres blandt de forskellige øvre revisionsmyndigheder. 
Udviklingen af modellen med én enkelt revision vil bidrage til at sikre en mere effektiv udnyttelse af revisionsressourcerne og dermed forhindre dobbeltrevisioner og mindske antallet af revisioner, som de reviderede enheder underkastes, og på den måde forenkle adgangen til EU-midler. Med hensyn til anvendelsen af modellen med én enkelt revision er det afgørende, at der er et stærkt samarbejde mellem de forskellige revisionsenheder. Det skyldes, at anvendelsen af denne model kun vil fungere hensigtsmæssigt, hvis revisionsmetoden og fortolkningen af reglerne som nævnt harmoniseres blandt de forskellige revisionsenheder.

18.	Hvordan vil De forbedre Revisionsrettens rapportering yderligere med henblik på at give Europa-Parlamentet alle nødvendige oplysninger om nøjagtigheden af de data, som medlemsstaterne fremsender til Kommissionen?
Nøjagtige data, som er harmoniseret blandt medlemsstaterne, er afgørende for at få troværdige oplysninger om gennemførelsen af budgettet og anvendelsen af EU-midlerne. En af Revisionsrettens vigtigste opgaver er netop at forelægge Europa-Parlamentet troværdige data og oplysninger om, hvordan budgettet gennemføres.
Revisionsretten har i sine beretninger gjort opmærksom på behovet for at forbedre kvaliteten og nøjagtigheden af de data, som medlemsstaterne fremsender, herunder behovet for at forbedre deres indberetnings- og overvågningssystemer. Jeg mener, at det er meget vigtigt, at Revisionsretten i sine beretninger går videre i den retning og fremhæver de primære mangler og specifikke områder, hvor oplysningernes kvalitet ikke er tilstrækkelig. 
[bookmark: _GoBack]Revisionsretten skal i sit arbejde fortsætte med at revidere nøjagtigheden og troværdigheden af de data, som medlemsstaterne fremsender, som fastsat i Revisionsrettens strategi for 2021-2025, herunder revidere troværdigheden af dataindsamlingssystemerne og deres tilhørende interne kontrolsystemer. Revisionsretten bør med henblik herpå fremsætte anbefalinger om at forbedre disse systemers kvalitet, troværdighed og adgang til oplysninger. 
Andre måder, hvorpå kvaliteten af medlemsstaternes oplysninger kan vurderes på, er ved at øge brugen af informationsteknologier, sådan som det også fremføres i Revisionsrettens strategi for 2021-2025. Informationsteknologier kan yde et meget væsentligt bidrag til at sikre, at reviderede enheder får sikker, troværdig og lettere adgang til oplysninger. Det kan forventes, at Revisionsretten vil styrke anvendelsen af nye digitale revisionsværktøjer og -teknikker, som gør det muligt at automatisere dataindsamling og -analyse, og udnytte de muligheder, som big data og kunstig intelligens giver. Sidstnævnte er særlig relevant i forbindelse med de teknologiske udfordringer og hurtige forandringer, der opleves i EU.

Øvrige spørgsmål
19.	Vil De trække Deres kandidatur tilbage, hvis Europa-Parlamentet afgiver en negativ udtalelse om Deres udnævnelse til medlem af Revisionsretten?
Jeg vil under samtalerne og i svarene på dette spørgeskema bestræbe mig på at opnå en positiv udtalelse fra Europa-Parlamentet, hvilket er yderst vigtigt igennem hele processen. Den portugisiske regering har udnævnt mig på grundlag af min erfaring på området offentlige finanser og efter at have afholdt samtaler med adskillige kandidater i det portugisiske parlament. Afhængigt af Europa-Parlamentets udtalelse vil jeg konsultere den portugisiske regering med hensyn til mit kandidatur.

